12.

Se introduce următorul articol: „Articolul 58a Resurse pentru redresarea sectorului agricol și a zonelor rurale ale Uniunii (1) Articolul 1 alineatul (2) litera (g) din Regulamentul (UE) 2020/2094 al Consiliului (*) (denumit în continuare „Regulamentul EURI”) este pus în aplicare în conformitate cu prezentul articol prin măsuri care sunt eligibile în cadrul FEADR și care vizează abordarea impactului crizei provocate de COVID-19, cu un cuantum de 8 070 486 840 EUR în prețuri curente din cuantumul menționat la articolul 2 alineatul (2) litera (a) punctul (vi) din respectivul regulament, sub rezerva articolului 3 alineatele (3), (4) și (8) din acesta. Cuantumul de 8 070 486 840 EUR în prețuri curente constituie venituri alocate externe, în conformitate cu articolul 21 alineatul (5) din Regulamentul (UE, Euratom) 2018/1046 al Parlamentului European și al Consiliului (**). Se pune la dispoziție sub formă de resurse suplimentare pentru angajamentul bugetar în cadrul FEADR pentru anii 2021 și 2022, în plus față de totalul resurselor prevăzut la articolul 58 din prezentul regulament, după cum urmează: — 2021: 2 387 718 000 EUR; — 2022: 5 682 768 840 EUR. În sensul prezentului regulament și al Regulamentelor (UE) nr. 1306/2013 și (UE) nr. 1307/2013, aceste resurse suplimentare sunt considerate cuantumuri prin care se finanțează măsuri în cadrul FEADR. Acestea sunt considerate ca făcând parte din cuantumul total al sprijinului acordat de Uniune pentru dezvoltarea rurală, astfel cum se menționează la articolul 58 alineatul (1) din prezentul regulament, la care se adaugă atunci când se face trimitere la cuantumul total al sprijinului acordat de Uniune pentru dezvoltarea rurală. Articolul 14 din Regulamentul (UE) nr. 1307/2013 nu se aplică resurselor suplimentare menționate la prezentul alineat și la alineatul (2) de la prezentul articol. (2) Defalcarea pentru fiecare stat membru a resurselor suplimentare menționate la alineatul (1) de la prezentul articol, după deducerea cuantumului menționat la alineatul (7) de la prezentul articol, este prezentată în anexa Ia. (3) Pragurile procentuale din totalul contribuției FEADR la programul de dezvoltare rurală menționat la articolul 59 alineatele (5) și (6) din prezentul regulament nu se aplică resurselor suplimentare menționate la alineatul (1) de la prezentul articol. Totuși, statele membre se asigură că cel puțin aceeași cotă globală din contribuția FEADR, inclusiv resursele suplimentare menționate la alineatul (2) de la prezentul articol, este rezervată în fiecare program de dezvoltare rurală pentru măsurile menționate la articolul 59 alineatul (6) din prezentul regulament, în conformitate cu articolul 1 alineatul (2) din Regulamentul (UE) 2020/2220. (4) Un procent de cel puțin 37 % din resursele suplimentare menționate la alineatul (2) de la prezentul articol este rezervat în fiecare program de dezvoltare rurală pentru măsurile menționate la articolul 33 și la articolul 59 alineatele (5) și (6), în special pentru: (a) agricultura ecologică; (b) atenuarea schimbărilor climatice și adaptarea la acestea, inclusiv reducerea emisiilor de gaze cu efect de seră din agricultură; (c) conservarea solului, inclusiv sporirea fertilității solului prin sechestrarea carbonului; (d) îmbunătățirea utilizării și a gestionării apei, inclusiv economisirea apei; (e) crearea, conservarea și refacerea habitatelor favorabile biodiversității; (f) reducerea riscurilor și a efectelor utilizării pesticidelor și a antimicrobienelor; (g) bunăstarea animalelor; (h) activitățile de cooperare în cadrul LEADER. (5) Un procent de cel puțin 55 % din resursele suplimentare menționate la alineatul (2) de la prezentul articol este rezervat în fiecare program de dezvoltare rurală pentru măsurile menționate la articolele 17, 19, 20 și 35, cu condiția ca utilizarea prevăzută a acestor măsuri în programele de dezvoltare rurală să promoveze dezvoltarea economică și socială în zonele rurale și să contribuie la o redresare economică rezilientă, durabilă și digitală, în conformitate, printre altele, cu obiectivele în materie de agromediu și climă urmărite în temeiul prezentului regulament, în special: (a) lanțurile scurte de aprovizionare și piețele locale; (b) utilizarea eficientă a resurselor, inclusiv agricultura de precizie și inteligentă, inovarea, digitalizarea și modernizarea utilajelor și echipamentelor de producție; (c) condiții de siguranță la locul de muncă; (d) energia din surse regenerabile, economia circulară și bioeconomia; (e) accesul la tehnologii ale informației și comunicațiilor de înaltă calitate în zonele rurale. Atunci când alocă resursele suplimentare menționate la alineatul (2) de la prezentul articol, statele membre pot decide să deroge de la pragul procentual prevăzut la primul paragraf de la prezentul alineat în măsura în care este necesar pentru respectarea principiului menținerii nivelului de protecție prevăzut la articolul 1 alineatul (2) din Regulamentul (UE) 2020/2220 Totuși, statele membre pot decide, în loc de aceasta, să deroge de la respectivul principiu al menținerii nivelului de protecție în măsura în care este necesar pentru respectarea pragului procentual prevăzut la primul paragraf de la prezentul alineat. (6) La inițiativa statelor membre, un procent de până la 4 % din totalul resurselor suplimentare menționate la alineatul (2) de la prezentul articol poate fi alocat asistenței tehnice pentru programele de dezvoltare rurală, în conformitate cu articolul 51 alineatul (2). Acest prag procentual poate fi de 5 % pentru statele membre cărora li se aplică articolul 51 alineatul (2) al patrulea paragraf. (7) Un procent de până la 0,25 % din totalul resurselor suplimentare menționate la alineatul (1) de la prezentul articol poate fi alocat asistenței tehnice în conformitate cu articolul 51 alineatul (1). (8) Angajamentele bugetare privind resursele suplimentare menționate la alineatele (1) și (2) de la prezentul articol se realizează, în fiecare program de dezvoltare rurală, separat de alocarea menționată la articolul 58 alineatul (4). (9) Articolele 20, 21 și 22 din Regulamentul (UE) nr. 1303/2013 nu se aplică totalului resurselor suplimentare menționate la alineatele (1) și (2) de la prezentul articol. (*) Regulamentul (UE) 2020/2094 al Consiliului din 14 decembrie 2020 de instituire a Instrumentului de redresare al Uniunii Europene pentru a sprijini redresarea în urma crizei provocate de COVID-19 (JO L 193, 22.12.2020, p.23)." (**) Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).”"